รัฐบาลไทย-ข่าวทำเนียบรัฐบาล-สธ.ส่งความรู้สร้างครอบครัวคุณภาพวันวาเลนไทน์ ผ่านคิวอาร์โค้ด “Quality of Love เพราะรัก...จึงอยากให้รู้” ที่จุดจดทะเบียนสมรสทุกแห่งทั่วประเทศ
วันจันทร์ที่ 11 กุมภาพันธ์ 2562
สธ.ส่งความรู้สร้างครอบครัวคุณภาพวันวาเลนไทน์ ผ่านคิวอาร์โค้ด “Quality of Love เพราะรัก...จึงอยากให้รู้” ที่จุดจดทะเบียนสมรสทุกแห่งทั่วประเทศ
กระทรวงสาธารณสุข ส่งความรู้ 10 ข้อสําคัญในการสร้างครอบครัวคุณภาพ ผ่านคิวอาร์โค้ด “Quality of Love เพราะรัก...จึงอยากให้รู้” ที่จุดจดทะเบียนสมรสในวันวาเลนไทน์ทุกแห่ง สนับสนุนนโยบายส่งเสริมการเกิดมีคุณภาพ
กระทรวงสาธารณสุข ส่งความรู้ 10 ข้อสําคัญในการสร้างครอบครัวคุณภาพ ผ่านคิวอาร์โค้ด “Quality of Love เพราะรัก...จึงอยากให้รู้” ที่จุดจดทะเบียนสมรสในวันวาเลนไทน์ทุกแห่ง สนับสนุนนโยบายส่งเสริมการเกิดมีคุณภาพ
วันนี้ (11 กุมภาพันธ์ 2562) ที่กระทรวงสาธารณสุข จ.นนทบุรี นพ.สุขุม กาญจพิมาย ปลัดกระทรวงสาธารณสุข พร้อมด้วยนพ.ศุภกิจ ศิริลักษณ์ รองปลัดกระทรวงสาธารณสุข นางชุตินาฏ วงศ์สุบรรณ รองเลขาธิการสภาพัฒนาการเศรษฐกิจและสังคมแห่งชาติ พญ.พรรณพิมล วิปุลากร อธิบดีกรมอนามัย นายวิเชียร ชิดชนกนารถ รองอธิบดีกรมการปกครอง กระทรวงมหาดไทยนพ.พิษณุ ขันติพงษ์ รองประธานราชวิทยาลัยสูตินรีแพทย์แห่งประเทศไทย นพ.สมชาย ตรีทิพย์สถิตย์ ผู้อํานวยการกองสร้างเสริมสุขภาพ สํานักอนามัย กรุงเทพมหานคร คุณบรมวุฒิ หิรัญยัษฐิติ พิธีกรและดารานักแสดงร่วมแถลงข่าว “Quality of Love เพราะรัก...จึงอยากให้รู้” เพื่อการสร้างครอบครัวใหม่ที่มีคุณภาพ เนื่องในโอกาสวันวาเลนไทน์
นพ.สุขุมกล่าวว่า วันวาเลนไทน์ วันแห่งความรักในปีนี้ กระทรวงสาธารณสุข ได้มอบความรักให้ประชาชน โดยการส่งเสริมการสร้างครอบครัวใหม่ที่มีคุณภาพ สนองนโยบายรัฐบาลที่ต้องการ สนับสนุนและส่งเสริมการเกิดเพิ่มขึ้นอย่างมีคุณภาพ และเพียงพอต่อการทดแทนประชากร มีการวางแผนการเกิดที่มีความพร้อมทุกด้าน นําไปสู่การคลอดที่ปลอดภัย ทารกแรกเกิดมีสุขภาพแข็งแรง พร้อมที่จะเจริญเติบโตอย่างมีคุณภาพ โดยทุกภาคส่วนสนับสนุนสิทธิประโยชน์ต่าง ๆ ส่งเสริมการเกิดทุกรายและการเจริญเติบโตมีคุณภาพ จัดสวัสดิการสนับสนุนครอบครัวเพื่อช่วยในการเลี้ยงดูบุตร และด้านสุขภาพ เนื่องจากอัตราเพิ่มประชากรไทยและคุณภาพการเกิดลดลง โดยร่วมกับกรมการปกครองและกรุงเทพมหานคร จัดตั้งป้ายประชาสัมพันธ์คิวอาร์โค้ด “Quality of Love เพราะรัก...จึงอยากให้รู้” ให้ความรู้ 10 ข้อมูลสําคัญในการสร้างครอบครัวคุณภาพ ที่จุดจดทะเบียนสมรสทุกแห่ง จํานวน 878 อําเภอ และ 50 เขตของกทม. เริ่มตั้งแต่วันวาเลนไทน์ 14 กุมภาพันธ์ปีนี้
นพ.ศุภกิจ ศิริลักษณ์ รองปลัดกระทรวงสาธารณสุข กล่าวว่า ในการส่งเสริมการเกิดทุกรายให้มีคุณภาพ กระทรวงสาธารณสุข ได้ดําเนินการผ่านกลไกคณะกรรมการแม่และเด็กระดับชาติ ระดับเขต และระดับจังหวัดโดยกําหนดให้การตายมารดาและทารกเป็น 0 จากภาวะตกเลือด และภาวะความดันโลหิตสูงเนื่องจากการตั้งครรภ์ ภายในปี 2569 มีการกํากับติดตามสร้างความเข้มแข็งและการพัฒนาอย่างต่อเนื่อง โดยส่งเสริมให้คู่สมรส ที่ต้องการมีบุตร เตรียมความพร้อมตั้งแต่เริ่มใช้ชีวิตคู่ กินวิตามินโฟลิกติดต่อกัน 3 เดือนก่อนการตั้งครรภ์ เพื่อลดภาวะซีด ป้องกันทารกพิการแต่กําเนิด จัดบริการฝากครรภ์ที่มีคุณภาพ พัฒนาระบบการวางแผนการตั้งครรภ์ในรายที่มีโรคทางพันธุกรรม ห้องคลอดได้มาตรฐาน ส่งเสริมให้ประชาชนสามารถเข้าถึงบริการการคลอดที่ปลอดภัย พัฒนาระบบการส่งต่อทางสูติกรรมอย่างรวดเร็ว (fast track) ทุกโรงพยาบาล มีการกําหนดระยะเวลาการดูแลในรายที่มีภาวะแทรกซ้อน และจัดทํามาตรฐานงานอนามัยแม่และเด็ก
นางชุตินาฏ วงศ์สุบรรณ รองเลขาธิการสภาพัฒนาการเศรษฐกิจและสังคมแห่งชาติ กล่าวว่า แผนพัฒนาเศรษฐกิจและสังคมแห่งชาติ ฉบับที่ 12 ภายใต้ยุทธศาสตร์การเสริมสร้างและพัฒนาศักยภาพทุนมนุษย์ ได้ให้ความสําคัญกับการพัฒนาศักยภาพคนให้มีทักษะความรู้ ความสามารถ มีทักษะในการดํารงชีวิตอย่างมีคุณค่า ส่งเสริมให้คนไทยมีสุขภาวะที่ดีช่วงตลอดชีวิต มีการพัฒนาตามช่วงวัย และเสริมสร้างสถาบันทางสังคมให้มีความเข้มแข็งที่เอื้อต่อการพัฒนาคนและประเทศ ตอบสนองต่อการเปลี่ยนแปลงสําหรับศตวรรษที่ 21
พญ.พรรณพิมล วิปุลากร อธิบดีกรมอนามัย กล่าวว่า กรมอนามัยได้จัดทํา 2 โครงการสําคัญ ได้แก่ “โครงการมหัศจรรย์ 1,000 วันแรกของชีวิต” เพื่อให้เด็กอายุ 0-2 ปีสูงดี สมส่วน ฟันไม่ผุ พัฒนาการสมวัย เนื่องจากทารกในครรภ์มารดาตั้งแต่เริ่มปฏิสนธิจนถึงอายุ 2 ปีเป็นช่วงสําคัญของการพัฒนาสมอง มีการเจริญเติบโตอย่างรวดเร็ว และเป็นช่วงของการสร้างอวัยวะต่าง ๆ ให้สมบูรณ์ การส่งเสริมโภชนาการที่ดีตั้งแต่ช่วงแรกของชีวิต ร่วมกับการกอด การเล่น การเล่านิทาน และการดูแลสุขภาพช่องปาก ส่งผลให้เด็กมีการเจริญเติบโตเต็มศักยภาพ ซึ่งสอดคล้องกับอีก 1 โครงการ คือ“โครงการ 9 ย่าง เพื่อสร้างลูก” ที่มุ่งเน้นการให้ข้อมูลที่เป็นประโยชน์เกี่ยวกับการดูแลแม่ ตั้งแต่ตั้งครรภ์จนลูกอายุครบ 6 ปี
สําหรับป้ายประชาสัมพันธ์ QR Code ที่ใช้ชื่อว่า “Quality of Love เพราะรัก..จึงอยากให้รู้” เพื่อให้คู่สมรสและประชาชนทั่วไปสแกนเข้าไปเรียนรู้ 10 ข้อความสําคัญเพื่อสร้างครอบครัวคุณภาพ ซึ่งมิใช่เรื่องของสุขภาพ เพียงอย่างเดียว แต่รวมถึงกฎหมาย สิทธิประโยชน์ สวัสดิการสังคม บทบาทของพ่อแม่ในการดูแลกันและกัน และการเลี้ยงดูลูกร่วมกัน ซึ่งจะมีการปรับปรุงให้ทันสมัย พัฒนารูปแบบให้ตอบสนองความต้องการของประชาชน มากขึ้น โดยสามารถถ่ายภาพคิวอาร์โค้ดเก็บไว้ในอัลบั้มภาพ และเปิดดูข้อมูลได้ในภายหลังผ่านแอปพลิเคชันไลน์ หรือเข้าทางเว็บไซด์สํานักอนามัยการเจริญพันธุ์ กรมอนามัย และขอเชิญร่วมสนุกตอบคําถาม 8 ข้อ เพื่อลุ้นรับ ของที่ระลึก โดยมีรายละเอียดในข้อมูลที่อยู่ในคิวอาร์โค้ด ตั้งแต่วันนี้ถึงวันที่ 28 กุมภาพันธ์ 2562 และตรวจสอบรายชื่อผู้โชคดีในวันที่ 5 มีนาคม 2562 ทางเว็บไซด์สํานักอนามัยการเจริญพันธุ์
นายวิเชียร ชิดชนกนารถ รองอธิบดีกรมการปกครอง กล่าวว่า กรมการปกครอง ยินดีให้ความร่วมมือสนับสนุนการดําเนินงานเพื่อเสริมสร้างครอบครัวคุณภาพครั้งนี้ ได้มีหนังสือให้จังหวัดและกรุงเทพมหานคร แจ้งไปยังสํานักทะเบียนอําเภอ 878 แห่ง และสํานักงานเขต 50 แห่ง รวม 928 แห่ง ให้ความร่วมมือประชาสัมพันธ์เผยแพร่กิจกรรมและตั้งป้ายประชาสัมพันธ์ QR Code ในโครงการ “Quality of Love เพราะรัก...จึงอยากให้รู้”
นพ.สมชาย ตรีทิพย์สถิตย์ ผู้อํานวยการกองสร้างเสริมสุขภาพ สํานักอนามัย กรุงเทพมหานคร กล่าวว่า กรุงเทพมหานคร ยินดีให้ความร่วมมือในการตั้งป้ายประชาสัมพันธ์ QR Coode เพื่อให้ประชาชนที่มารับบริการ จดทะเบียนสมรสที่สํานักงานเขตทั้ง 50 เขต และประชาชนที่สนใจได้รับทราบข้อมูลสําคัญ และพร้อมในการจัดบริการให้คําปรึกษาเพื่อเตรียมความพร้อมก่อนมีบุตร การฝากครรภ์คุณภาพ มีมุมนมแม่และการส่งเสริมสุขภาพเด็กในคลินิกส่งเสริมสุขภาพเด็กดี การให้บริการวางแผนครอบครัวและดูแลหลังคลอดในคลินิกวางแผนครอบครัว
นพ.พิษณุ ขันติพงษ์ รองประธานราชวิทยาลัยสูตินรีแพทย์แห่งประเทศไทย กล่าวว่า ปัจจุบันหนุ่มสาวแต่งงานอายุมากขึ้น จึงมีโอกาสเกิดภาวะแทรกซ้อนจากการตั้งครรภ์ในแม่อายุมาก และพบว่ามีความต้องการบุตรน้อยลง ปี 2561 มีอัตราการเจริญพันธุ์ของประเทศไทยเท่ากับ 1.58 ขณะที่ประเทศเวียดนาม 1.95 และฟิลิปปินส์ 2.92 ปี 2560 ประเทศไทยมีจํานวนเด็กเกิดมีชีพ 702,755 คน เทียบกับปี 2550 มีจํานวน 811,384 คน เมื่อเกิดน้อยลงจึงจําเป็นต้องได้บุตรที่มีคุณภาพตั้งแต่แรกเกิด
คุณบรมวุฒิ หิรัญยัษฐิติ พิธีกรและดารานักแสดง กล่าวว่า ตนเองเป็นบุคคลหนึ่งที่มีประสบการณ์ตรง ในการเตรียมความพร้อมก่อนมีบุตร โดยวางแผนการมีบุตรร่วมกับคุณเบนซ์ และเมื่อทราบว่าคุณเบนซ์ตั้งครรภ์ได้ช่วยดูแลทั้งแม่และลูก ทําให้เห็นว่าช่วงเวลาที่ผู้หญิงตั้งครรภ์เป็นช่วงที่มีการเปลี่ยนแปลงหลายอย่าง ทั้งด้านร่างกายและอารมณ์ ดังนั้น คนเป็นพ่อจึงควรเอาใจใส่ ให้ความรักและช่วยเหลือดูแลด้วย เพื่อให้ลูกที่เกิดมาสมบูรณ์ แข็งแรง และเติบโตอย่างมีคุณภาพ
ขอแนะนําให้คู่สามีภรรยาที่พร้อมจะตั้งครรภ์ เตรียมความพร้อมก่อนมีบุตร ซึ่งมิใช่เพียงด้านสุขภาพ แต่รวมถึงด้านการเงิน และสิ่งแวดล้อม ลดความเสี่ยงในการเกิดโรคที่ถ่ายทอดทางพันธุกรรม เช่น ธาลัสซีเมียอาการซีดจากการขาดธาตุเหล็ก หรือการขาดโฟเลท โรคติดต่อต่าง ๆ เช่น โรคติดต่อทางเพศสัมพันธ์ เชื้อไวรัสตับอักเสบบี เพื่อป้องกันและให้การรักษา
************************************** 11 กุมภาพันธ์ 2562